I slutningen af januar udspillede en meget dramatisk hændelse sig i Hirtshals. Tre mænd havde aftalt at mødes, og det udviklede sig hurtigt i en meget voldelig retning. Ifølge anklageskriftet skubbede to personer på henholdsvis 15 og 18 år en 20-årig mand ned på togskinnerne. Mens manden lå ned, blev han gentagende gange sparket og slået i ansigtet. Mandag ved retten i Hjørring modtog de to så deres dom. Den 18-årige unge mand fik fire måneders ubetinget fængsel, efter han havde erkendt, at han havde sparket og slået den 20-årige, mens han lå på togskinnerne. Det oplyser anklager og fuldmægtig ved Nordjyllands Politi Anders Torp. Den 15-årige blev idømt tre måneders betinget fængsel for at have tildelt den 20-årige mand et par slag. - Vi gik efter en lidt strengere straf, men alt i alt er vi tilfredse med dommen, siger han. Trusler på Snapchat Forud for den grove voldsepisode havde den 20-årige mand sendt trusler afsted via Snapchat. Ifølge anklageskriftet havde han i den forbindelse skrevet "næste gang er det med kniven din fucking svans", hvorefter han havde sendt et billede, hvor han sad med en kniv i hånden. Truslerne udløste 10 dages betinget fængsel. Efter slagsmålet på togskinnerne pådrog han sig en blodsprængning i højre øje, en blålig misfarvning og en blodansamling ved højre øjenbryn. Desuden havde han slået venstre kind og kindben samt højre hånd.

Referat:
Tre personer har modtaget en dom efter slagsmålet på togskinnerne.